Source: http://www.nefmi.gov.hu/miniszterium/2005/reagalas
Timestamp: 2019-12-15 08:48:35
Document Index: 27175356

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Nemzeti Erőforrás Minisztérium | Közlemény - Reagálás az Alkotmánybíróság döntésére
Közlemény - Reagálás az Alkotmánybíróság döntésére
Az Oktatási Minisztérium megnyugvással fogadta, hogy az Alkotmánybíróság döntése lehetővé tette az idei felvételi eljárás nyugodt befejezését, lebonyolítását.
Természetes az, hogy egy ilyen jelentős változás az érettségi és felvételi rendszerben, óhatatlanul teremthet olyan helyzetet, amiben felmerülhet az esélyegyenlőtlenség kialakulásának a lehetősége, amint erre az Alkotmánybíróság is rámutatott. Ezzel kapcsolatban, ahogy ezt már többször hangsúlyoztuk, az oktatási miniszter a kormányrendelet által adott felhatalmazásával élve az egyes felsőoktatási intézmények szakjainál, amennyiben fennáll az esélyegyenlőtlenség veszélye, az államilag finanszírozott keretszámok módosításával megteszi a szükséges intézkedéseket az esélyegyenlőség biztosítása érdekében.
A felvételi döntést befolyásoló jogszabályi paragrafusok kellő időben kerültek megalkotásra, hiszen azok 2003 óta ismertek és változatlanok.
Az Alkotmánybíróság felszólította a Kormányt arra, hogy 2005. december 31-éig vizsgálja felül a szabályozást és alkossa meg az esélyegyenlőséget megfelelő módon biztosító szabályokat. Ezt a munkát az Oktatási Minisztériumban már elkezdtük, az idei év tapasztalatai alapján előkészítjük a kormányrendelet ilyen értelmű módosítását. Ezt terveink szerint 2005. őszén a Kormány elé terjesztjük, hogy a 2006-ban felsőoktatási intézményekbe jelentkezők minél előbb tájékozódhassanak a szabályokról.
Bízunk abban, hogy az Alkotmánybíróság döntése megnyugtatja a közvéleményt, a panaszt benyújtó szülői szervezeteket, és a felvételi döntést követően minden olyan pályázó, aki bizonyította a felsőoktatási továbbtanulásra való alkalmasságát, megkezdheti felsőfokú tanulmányait az általa választott egyik felsőoktatási intézményben.